Nna le Elizabeth re ne ra nna ditsala tse di atamalaneng ka dingwaga di ka nna 50. O ne a tlhokafala ka 2005, a na le dingwaga di le 98. Fa dingwaga di ntse di ya, o ne a sa tlhole a kgona go bala Baebele ka gonne a ne a sa bone sentle, ka jalo letsatsi le letsatsi o ne a fetsa nako e ntsi a rapela Modimo ka pelo yotlhe, ka lobaka lo loleele. Ka dinako tse dingwe ke ne ke tle ke akanye gore o ne a tlotla le mongwe mo phaposing ya gagwe ka temana nngwe, mme ke ne ke fitlhela a bua le Jehofa. O ne a mo tsaya e le Motho wa mmatota, mme o ne a tshela jaaka e kete o a mmona. Ke ithutile gore seno ke sone se se ka nthusang go nna ke nitame fa ke direla Modimo, fela jaaka morwadia Jefetha a ne a dira. Ke leboga Jehofa fela thata go bo a ile a nnaya kgaitsadi yono yo o mphetang ka dingwaga e bile a godile semoyeng yo o ileng a nkgothatsa mo dingwageng tsa me tsa bosha le mo dikgwetlhong tsotlhe tse ke neng ka lebana le tsone.—Moreri 4:9, 10.